ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Νοεμβρίου 2005 για την ανάκληση της ισχύος της απόφασης 2003/136/ΕΚ σχετικά με την έγκριση σχεδίων για την εκρίζωση της κλασικής πανώλους των χοίρων σε αγριόχοιρους και για τον επείγοντα εμβολιασμό των αγριόχοιρων κατά της κλασικής πανώλους των χοίρων στο Λουξεμβούργο [κοινοποιηθείσα υπό τον αριθμό Ε(2005) 4193] (Το κείμενο στη γαλλική γλώσσα είναι το μόνο αυθεντικό) (2005/773/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (1), και ιδίως το άρθρο 16 παράγραφος 1, το άρθρο 25 παράγραφος 3 και το άρθρο 29 παράγραφος 2, Εκτιμώντας τα ακόλουθα: (1) Το 2001 διαπιστώθηκε ότι η κλασική πανώλης των χοίρων είχε προσβάλει τον πληθυσμό των αγριόχοιρων στο Λουξεμβούργο. (2) Με την απόφαση 2003/136/ΕΚ της Επιτροπής (2), η Επιτροπή ενέκρινε τα σχέδια που υπέβαλε το Λουξεμβούργο για την εκρίζωση της κλασικής πανώλους των χοίρων στον πληθυσμό των αγριόχοιρων και για τον επείγοντα εμβολιασμό αγριόχοιρων. (3) Με την απόφασή της 2005/224/ΕΚ, η Επιτροπή ενέκρινε τον τερματισμό του σχεδίου για τον επείγοντα εμβολιασμό αγριόχοιρων. (4) Από τις πληροφορίες που υπέβαλε το Λουξεμβούργο προκύπτει σαφώς ότι η κλασική πανώλη των χοίρων στον πληθυσμό των αγριόχοιρων εκριζώθηκε με επιτυχία και ότι δεν είναι αναγκαίο να εφαρμόζεται πλέον το εγκεκριμένο σχέδιο εκρίζωσης. (5) Συνεπώς πρέπει να ανακληθεί η ισχύς της απόφασης 2003/136/ΕΚ. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ανακαλείται η ισχύς της απόφασης 2003/136/ΕΚ. Άρθρο 2 Η παρούσα απόφαση απευθύνεται στη Γαλλική Δημοκρατία και στο Μεγάλο Δουκάτο του Λουξεμβούργου. Βρυξέλλες, 3 Νοεμβρίου 2005.

[Source: multi_eurlex | Tokens: 1762]